
MICHELLE CONDER

Farlig fristelse

Oversatt av Irene H. Sørsdahl

MINISERIE: I SKINNET FRA LYSKASTEREN…


Dette er den første delen av seks i miniserien I skinnet fra lyskasteren… Velkommen til en verden full av glitter og glamour, flotte menn og romantiske møter!



Så lenge hun kan huske, har Michelle Conder drømt om å bli forfatter. Hun skrev det første kapitlet til en kjærlighetsroman like etter at hun var ferdig på videregående, men det var først etter mye prøving og feiling, utallige jobber, en særdeles forståelsesfull ektemann og tre svært tålmodige barn at hun endelig fikk satt seg ned og realisert drømmen sin.



Michelle bor i Australia, og når hun ikke er opptatt med å skrive, elsker hun å lese, ri, reise og praktisere yoga.




Til Paul som alltid tar seg av barna

–også når han går glipp av de store surfebølgene,

og til barna mine som alltid skjønner at mamma er opptatt. Til Laurel som utrettelig leser

de elendige førsteutkastene mine, og til mor som alltid er der for meg når jeg trenger henne som mest.



Og til Flo, for kunnskapen og oppmuntringen.

Tusen takk, alle sammen.


FØRSTE KAPITTEL

–Prøver du å være morsom, Jordana? Tristan Garrett snudde ryggen til utsikten over Themsen og stirret vantro på lillesøsteren sin. Hun satt i en av de mørkeblå besøksstolene hans med beina i kors og lignet overhodet ikke på den galningen hun hørtes ut som.

–Som om jeg ville tøyse om noe så alvorlig! utbrøt Jordana og stirret på ham med de grønne øynene sine. –Jeg vet at det lyder utrolig, men det er sant. Vi må hjelpe henne.

Tristan syntes egentlig ikke historien var så utrolig, men han visste at søsteren alltid prøvde å se det gode i andre. Også der det egentlig ikke var noe å finne.

Han snudde seg og stirret ned på menneskene rundt Themsen som nøt septembersolen. Han orket ikke å se henne så opprørt, og han forbannet den såkalte venninnen som hadde ansvaret for at hun var på gråten.

Da hun kom og stilte seg ved siden av ham, la han armen rundt skuldrene hennes og trakk henne inntil seg. Hva kunne han si? At venninnen ikke var verdt det? At enhver som var dum nok til å prøve å smugle narkotika ut av Thailand fortjente å bli tatt?

Vanligvis ville han ikke ha nølt med å hjelpe søsteren, men han kom ikke til å rote seg opp i denne fiaskoen. Og hun skulle også holde seg unna.

–Jordana, dette er ikke ditt problem, og du skal holde deg langt unna, sa han bestemt.

–Jeg…

Tristan løftet hånden og avbrøt henne. –Hvis det du har sagt, stemmer, har hun seg selv å takke. Det er bare åtte dager til årets bryllup, og jeg føler meg overbevist om at Oliver er enig med meg. Dessuten tviler jeg på om den greske prinsen har lyst til å sitte ved siden av en kvinne som misbruker narkotika –samme hvor vakker hun er.

Jordana presset leppene sammen. –Oliver vil at jeg skal gjøre det rette, innvendte hun. –Og jeg bryr meg ikke om hva bryllupsgjestene mine måtte mene. Jeg har tenkt å hjelpe Lily, og mer er det ikke å si om den saken.

Tristan ristet på hodet. –Hvorfor ta sjansen?

–Hun er bestevenninnen min, og jeg har lovet å hjelpe henne.

Han rynket pannen. –Når snakket du med henne?

–Vi har ikke snakket. En toller ringte på vegne av henne. Hvis vi ikke hjelper henne, havner hun sannsynligvis i fengsel.

Han likte det ikke, men det var på tide å si sannheten. –Det er sannsynligvis det beste stedet for henne. Hun kan få hjelp der.

–Det mener du ikke!

Ikke det? Han visste ikke. Men én ting var sikkert. Dagen hadde fortonet seg langt bedre før Jordana kom stormende inn og minnet ham om en jente han helst ville slippe å tenke på. Noensinne.

Honey Blossom Lily Wild.

Hun var kåret til en av verdens mest sexy kvinner, og var i tillegg en talentfull skuespiller. Han var ikke interessert i filmer, men han hadde sett den første filmen hennes. Han husket ikke plottet, men Lily hadde spradet halvnaken rundt i nesten hver eneste scene. Filmen hadde bekreftet for ham at kulturen deres utviklet seg i helt feil retning, og kvinner som Lily var en medvirkende årsak.

Han og faren hadde akseptert at jentene var venner som tenåringer fordi det gjorde Jordana lykkelig. Men Tristan hadde mislikt Lily fra første øyeblikk. Allerede som fjortenåring hadde han tatt henne på fersk gjerning mens hun prøvde å gjemme en marihuanasigarett under madrassen inne på soverommet til søsteren. Hvis han kunne ha dratt tilbake i tid, ville han ha bedt om at Jordana ble flyttet til en annen pensjonatskole.

Tristan sukket. –Jeg har det travelt. Jeg har et viktig møte om en halv time. Jeg beklager, men jeg kan ikke hjelpe deg.

–Tristan, jeg vet hvor negativ du er til folk som misbruker narkotika, men Lily er uskyldig.

–Og hvordan kan du påstå noe slikt? spurte han.

–Jeg kjenner Lily, og hun driver ikke med sånt. Hun hater det.

Tristan hevet det ene øyebrynet. Seriøst?

–Har du glemt krangelen på attenårsdagen din? Eller det som skjedde da hun var fjorten? For ikke å glemme alle pressebildene av henne der hun er sanseløst dritings.

Jordana ristet på hodet. –De fleste av de bildene er falske. Lily har blitt forfulgt av pressen hele livet på grunn av foreldrene… og hun er uansett altfor fornuftig til å rote seg borti noe så ødeleggende som narkotika.

–Og det forklarer skandalen på attenårsdagen din? At Lily er så fornuftig?

Jordana så i taket og sukket før hun møtte blikket hans igjen. –Tristan, den kvelden var overhodet ikke slik den virket. Ett tvilsomt bilde…

–Ett tvilsomt bilde? formelig ropte han. –Det bildet som kunne ha ødelagt ryktet ditt hvis ikke jeg hadde grepet inn.

–Hvis du ikke hadde lagt skylden over på Lily, mener du?

–Det var Lily sin skyld! Tristan merket at det seks år gamle sinnet våknet til live igjen. Men det var ikke likt ham å la følelsene ta overhånd, så han summet seg. –Kanskje hun ikke hadde vært i så mye trøbbel i dag hvis jeg hadde kontaktet stefaren hennes da jeg tok henne med marihuana som fjortenåring.

–Du har aldri latt meg få forklare. Hva hvis marihuanaen som Lily gjemte ikke var hennes? Tenk om den var min?

Han hadde virkelig ikke tid til dette. Han la hendene på skuldrene hennes. Han visste hva hun prøvde å gjøre, og han elsket henne for det… selv om den vesle tøyta hun prøvde å beskytte, ikke fortjente det.

–Jeg vet at du prøver å påta deg skylden for henne, Jo. Du har alltid beskyttet henne. Men sannheten er at det alltid er problemer med Lily. Sånn har det alltid vært. Stefaren eller stesøsteren må da kunne hjelpe henne?

Jordana snufset og trakk seg litt unna. –De har aldri hatt særlig god kontakt, og jeg tror de er på ferie i Frankrike. Vær så snill, Tristan. Tolleren jeg snakket med i morges, sa at hun kanskje blir sendt tilbake til Thailand. Jeg kan ikke la det skje, samme hva du tror.

Tristan bannet for seg selv. Han ønsket ikke at den vakre Lily Wild skulle visne bort i en fengselscelle i Thailand. –Jordana, jeg driver med selskapsrett.

–Men noe kan du vel gjøre? insisterte hun.

Tristan slapp søsteren og gikk bort til panoramavinduet igjen.

Bilder av Lily dukket opp netthinnen. Hun hadde invadert tankene og drømmene hans i årevis nå, og i det siste hadde det bare blitt verre. Etter at Jordana nevnte at hun skulle komme i bryllupet.

Han lukket øynene i et forsøk på å kontrollere de fysiske reaksjonene som fulgte med hver gang han tenkte på henne, men det gjorde alt bare enda verre. Ikke bare kunne han se henne for seg –han kunne formelig kjenne duften av henne.

Jordana tok ham på armen, og i en brøkdel av et sekund så han for seg at det var Lily.

Tristan bannet igjen. –Glem Lily Wild, Jo. Konsentrer deg om bryllupet ditt, sa han irritert og følte seg som en dust da søsteren trakk seg unna.

–Hvis Lily ikke kommer, er det ikke engang sikkert at jeg vil ha noe bryllup.

–Nå er du bare dramatisk.

–Og du er grusom. De trakasserer henne…

–De trakasserer henne ikke, Jo. Hun ble tatt på fersk gjerning.

Jordana så på ham med like mye smerte i blikket som den dagen de hadde gravlagt moren. Han hadde sverget å gjøre alt som sto i hans makt for å beskytte henne og sørge for at hun var lykkelig, men akkurat nå gjorde han det stikk motsatte.

Men det hun ba ham om var umulig…

–Tristan, jeg vet at du hater alt som har med narkotika å gjøre på grunn av mor, men Lily er ikke sånn. Og du pleier alltid å være ivrig etter å bidra til en verdig sak.

Tristan stirret på lillesøsteren. Ordene hennes hadde vekket til live minner fra en fortid han helst ville glemme. Og selv om det ikke var logisk, klandret han Lily for det også. For dersom det ikke hadde vært for de siste tåpelighetene hennes, hadde han sluppet denne samtalen.

Han snudde seg mot henne. –Nøkkelordet her er «verdig», sa han gjennom sammenbitte tenner. –Og slik jeg ser det, hører en narkoman skuespiller ikke til i den kategorien.

Jordana stirret på ham som om han nettopp hadde sparket til en hund, og han visste med det samme at han hadde tapt.

Han ristet på hodet. –Dette er et gedigent feilgrep, advarte han og så hvordan ansiktet til Jordana lyste opp. –Og ikke se på meg på den måten. Det er ikke sikkert at jeg er i stand til å gjøre noe. Det er ikke akkurat butikktyveri vi snakker om her.

–Å, Tristan, du er verdens beste bror. Skal jeg vente og bli med deg?

Det tok litt tid før ordene hennes sank inn, for han var allerede i full sving med å vurdere mulige tilnærminger til problemet. –Overhodet ikke. Det var det siste han trengte. –Jeg ringer deg når jeg vet noe. Kom deg av gårde nå, så skal jeg ta meg av dette marerittet du er så oppsatt på å få blandet oss inn i.

Han registrerte knapt at hun kysset ham på kinnet og gikk. Han var opptatt med å gi sekretæren sin alle nødvendige beskjeder. –Kate, omberam alle møter i ettermiddag og si til Stuart Macintyre at jeg vil snakke med ham. Nå med det samme.

Han lente seg tilbake og sukket.

Var det galskap å involvere seg i dette?

Lily Wild betydde problemer, og hvis det å se henne ligge bøyd over skrivebordet til faren og sniffe kokain på attenårsdagen til Jo ikke var bevis nok, kunne det ikke være tvil etter at hun hadde prøvd å smugle narkotika inn via Heathrow tidligere i dag.

Ikke at hun hadde innrømmet å sniffe kokain på festen til søsteren. Hun hadde bare smilt tilgjort, noe som hadde gjort ham rasende. Etter det hadde han ikke vært interessert i noen forklaring. Hva var poenget?

Og det som hadde gjort ham enda sintere, var at hun hadde sett på ham med de uskyldige øynene sine tidligere på kvelden som om han var den eneste mannen i verden for henne. Og dum som han var, hadde han vært på nippet til å tro henne.

Glem det, sa han til seg selv samtidig som han husket hvordan de hadde danset den kvelden. Han hadde tatt på henne og kysset henne.

Det plaget ham fortsatt at han nesten hadde mistet kontrollen sammen med henne. Men hun hadde smakt så rent og forlokkende. Vært så sexy og…

Tristan ristet på hodet. I stedet for å huske et øyeblikk som aldri skulle ha skjedd, burde han heller tenke på hvordan han hadde overrasket henne inne på kontoret til faren sammen med den elskede lillesøsteren hans og en gjeng mislykkede ungdommer. Og omtrent en halv kilo kokain.

Det hadde tatt ti minutter før vaktene hadde kastet ut alle bortsett fra Jordana, og et døgn før alle bildene av søsteren var fjernet fra nettet.

Smaken av Lily hadde dessverre ikke vært like lett å bli kvitt.

*

Lily Wild byttet sittestilling på den ubehagelige metallstolen der hun hadde sittet i over fire timer. Når ville dette marerittet ende?

Tidligere i dag hadde hun vært både nevøs og opprømt over å vende tilbake til hjemlandet sitt, England, for første gang på seks år.

Hun hadde stått i kø ved grensekontrollen i en evighet og hadde akkurat kommet seg gjennom passkontrollen idet hun ble ført bort til en rad med tollere med narkotikahunder. Hun hadde ikke tenkt noe over det, for hun var bare en av mange som ble undersøkt. I stedet hadde hun tenkt på Jordana og om venninnen kom til å like bryllupspresangen hun hadde kjøpt.

Men så hadde en av tollerne løftet en plastpose ut av vesken hennes og spurt om den var hennes. Hun hadde rett og slett ikke vært sikker.

–Jeg vet ikke, hadde hun svart.

–Da får du bli med meg. Han hadde pekt nedover i en sterkt opplyst gang, og plutselig hadde hun blitt svett i håndflatene.

Hun så seg rundt inne på det vesle rommet og lurte på hvor tollerne var. Ikke at hun savnet dem. De hadde truet med å sende henne tilbake til Thailand hvis hun ikke samarbeidet.

Noe som var en vits. Hun hadde ikke gjort annet enn å samarbeide.

Ja, den fargerike skuldervesken var hennes. Nei, hun hadde ikke latt den stå uten tilsyn. Ja, en venn av henne hadde vært på hotellet da hun pakket. Nei, hun trodde ikke at han hadde rotet i tingene hennes. Og nei, nei, nei, medisinglassene med ecstasy og kokain var ikke hennes! Hun hadde nesten fått hjertestans da de spurte. Dette måtte være en misforståelse.

–Nei, det er ingen misforståelse, hadde den ene av tollerne sagt.

Hun visste at de mistenkte Jonah Loft, en av fyrene som hadde jobbet på filmen hun nettopp var ferdig med, men det var bare fordi han hadde vært inne på rommet hennes like før hun dro til flyplassen. Stakkars fyr.

Hun hadde truffet Jonah på rehabiliteringssenteret i New York der hun jobbet som frivillig, og de kom sikkert snart til å finne ut at han hadde en fortid som rusmisbruker.

Heldigvis hadde han lagt det bak seg, men Lily visste at det var lett å få tilbakefall. Det var derfor hun hadde skaffet ham denne jobben. Hun hadde ønsket å gi ham en ny sjanse, men når de oppdaget at det var hun som hadde ordnet jobben for ham, kom det sikker til å stille dem begge to i et dårlig lys.

Og hun visste at det ikke var ham. Han hadde vært altfor takknemlig.

Lily sukket.

Hun håpet Jordana hadde fått beskjed om hvorfor hun ikke hadde kommet ut i ankomsthallen. Så fikk hun bare håpe at venninnen ikke kontaktet den overbærende broren sin for å få hjelp.

Det var det siste hun trengte. Hun visste at han var ansett som en av de beste advokatene i verden, men Lily hadde bare dårlige erfaringer med fyren –hvis hun så bort ifra ti utrolige og magiske minutter på dansegulvet på attenårsdagen til Jordana. Lily visste at han hatet henne nå.

Han hadde ødelagt henne helt –først ved å kysse henne så hun glemte tid og sted, og så ved å late som om hun ikke eksisterte resten av kvelden. Som om de ikke nettopp hadde kysset som sjelevenner…

Og da hun hadde trodd at tenåringshjertet hennes ikke var i stand til å verke noe mer enn det allerede gjorde, hadde han overrumplet henne inne på kontoret til faren sin mens hun prøvde å rydde opp i noe Jordana aldri skulle ha vært innblandet i. Og så hadde han dratt helt feil konklusjoner.

Han hadde klandret Lily –og «sånne som henne» –og hadde kastet henne ut. Hun hadde blitt helt knust, og det samme hadde ungpikedrømmen om at Tristan Garrett kanskje var hennes livs store kjærlighet.

Nå som hun tenkte tilbake, kunne hun ikke fatte hva som hadde gitt henne den ideen. De kom fra to ulike verdener, og hun visste at han alltid hadde mislikt henne. Avskyen han følte for henne, var den samme hun følte over å være datteren til to narkomane hippiekjendiser som begge hadde dødd av overdose.

Ikke at hun lot ham få vite det. Hun var ikke blottet for stolthet. Og hun husket det faren alltid pleide å si.

–Vis dem aldri at du bryr deg, Honeybee. Han hadde selvfølgelig tenkt mest på musikkritikere, men hun hadde aldri glemt de ordene. Og de hadde vært gode å ha i møte med spekulasjoner og skandaler hun kunne takke foreldrene for… og av og til seg selv.

Lily skvatt idet det skrapet i metalldøren. Den ene av de to tollerne kom spankulerende inn med et nedlatende glis om munnen. Han satte seg overfor henne og hevet det ene øyebrynet. –Du er en heldig dame, miss Wild, sa han. –Det ser ut som om du har blitt løslatt. Dere kjendiser kjenner alltid noen som kjenner noen, og før du vet ordet av det, har alle problemer forduftet som dugg for solen. Selv skulle jeg gjerne ha sendt deg tilbake til Thailand. Flaks for deg at det ikke er jeg som bestemmer.

Ja, takk og pris for det, tenkte Lily mens hun prøvde å overse det granskende blikket hans.

–Signer her. Han skjøv et dokument mot henne.

–Hva er det?

–Betingelsene for løslatelsen.

Løslatelse? Ble hun virkelig løslatt? Hjertet dunket mens hun grep papiret. Hun våget ikke å tro at det var sant. Hun bøyde seg frem og lot håret falle foran ansiktet så han ikke skulle se henne. Hun skalv så voldsomt at hun ikke klarte å lese ordene foran seg.

Da døren ble åpnet igjen, brydde hun seg ikke om å se opp. Hun regnet med at det var den andre tolleren som hadde kommet for å bevitne signaturen hennes. Så kjente hun en nervøs prikking idet hårene reiste seg i nakken, og en maskulin og irriterende stemme brøt konsentrasjonen hennes og tok pusten fra henne.

–Alt er i skjønneste orden, Honey. Bare skriv under på det forbaskede papiret så vi kan komme oss ut herfra.


ANDRE KAPITTEL

Lord Garrett, den neste hertugen av Greythorn, sto foran henne og utstrålte så mye spenning at han kunne ha fyrt av en månerakett.

–Tristan, hvisket hun. Han var uten tvil den kjekkeste mannen hun noensinne hadde møtt. Han virket høyere og mektigere enn hun husket ham, og den skreddersydde dressen fremhevet den slanke, muskuløse fysikken hans.

Det nøttebrune håret var langt, og huden gyllen. Haken var markert, og den aristokratiske nesen perfekt. Hun lot blikket gli over de maskuline leppene hans før hun møtte det iskalde, grønne blikket.

Uten å tenke seg om, fuktet hun leppene med tungespissen.

Han ble smal i blikket og fulgte bevegelsen med øynene. Lily fortet seg å se ned.

Han skjøv en penn inn i hånden henne. –Fort deg, Honey. Jeg har ikke hele dagen.

Lily hadde lyst til å minne ham om at hun foretrakk å bli kalt Lily, men halsen strammet seg så det var vanskelig å få frem en lyd.

Hun grep pennen og skriblet navnet sitt ved siden av pekefingeren hans. Før hun fikk summet seg, forsvant papiret igjen. Tristan grep skuldervesken hennes og skjøv henne bestemt ut gjennom døråpningen.

Lily prøvde å trekke seg unna den fysiske kontakten. Hun gned seg over armene. Han var over én nitti høy og fikk henne til å føle seg liten.

–Hvis du fryser, burde du prøve å kle på deg litt, bjeffet han og lot blikket gli over kroppen hennes som om hun var søppel.

Lily så ned på den hvite t-skjorten, de svarte leggingsene og de svarte ballerinaskoene.

–Har du hørt om behå, Honey? Stemmen lød nedlatende, og Lily merket hvordan brystene strammet seg da han stirret litt for lenge. Brystvortene presset mot det tynne materialet på en måte hun ville ha gjort hva som helst for å stanse.

Den fiendtlige holdningen hans overrasket henne. Hun var virkelig ikke i form til å krangle, men hun sa ingenting. I stedet stirret hun på slipsknuten hans mens hun gned seg over gåsehuden på armene.

Tristan mumlet noe for seg selv og vrengte av seg jakken før han la den over skuldrene hennes. Hun hadde lyst til å si at det ikke var nødvendig, men før hun rakk å åpne munnen, grep han tak i armen hennes, og dro henne nedover i gangen.

Da han stanset utenfor tax-free-butikken, så hun opp på ham og følte seg som en ulydig skolejente som ble dratt med av en rasende forelder.

Hun prøvde å løsne grepet hans og trekke seg litt unna, men han holdt bare hardere rundt armen hennes mens han dro henne med seg gjennom mengden med passasjerer. Det hele minnet henne om da han hadde stormet inn på nattklubber og marsjert ut med Jordana og henne i hver sin arm da de var yngre. Det hadde stort sett vært stefaren hennes som arrangerte festene, og nå som hun så tilbake, hadde han gjort rett i å få dem ut, så unge som de var. Men den gangen hadde Lily vært rasende.

Hun la merke til døren som førte ut i ankomsthallen og priste seg lykkelig. Forhåpentligvis sto Jordana og ventet på den andre siden, og Lily kunne takke Tristan for hjelpen og slippe å se ham noe mer før bryllupet.

Hun var helt skjelven, men lettelsen ble kortvarig. Tristan førte henne bort til en av de dårlig opplyste barene og bestilte to whiskyer. Idet bartenderen snudde seg for å ta seg av bestillingen deres, snudde Tristan seg mot henne. Lily rygget nesten   da hun så det iskalde raseriet i blikket hans.

–Hva faen gjør du tilbake i livet til søsteren min? spurte han med lav og truende stemme.

Lily reagerte ikke, men stirret bare på ham.

Det var som om de siste seks årene forsvant foran øynene på henne. De kunne like gjerne ha vært tilbake inne på kontoret til faren hans igjen der han hadde beskyldt henne for noe hun ikke hadde gjort og kalt henne et simpelt ludder.

Lily så mot leppene hans før hun fortet seg å fokusere på slipsknuten igjen. Munnen hans minnet henne om kysset de hadde delt for så lenge siden, og i et forsøk på å få de fysiske reaksjonene sine under kontroll, minnet hun seg selv om hvordan han hadde avvist henne etterpå. Hvordan var det mulig å fremdeles bli så skjelven på grunn av en fyr som hadde behandlet henne så dårlig?

Hun ble oppmerksom på at han fortsatt sto og ventet på et svar på det uhøflige spørsmålet sitt.

–Jeg ble invitert til bryllupet, sa hun så høflig hun bare klarte.

–Og for en tabbe det var, snerret han. –Jeg kan ikke skjønne hva hun har tenkt.

Lily rynket pannen og tittet bort på bartenderen for å slippe å se på Tristan. Kanskje hun bare skulle be om unnskyldning for å ha vært til bry og komme seg av gårde?

Tristan løftet glasset sitt og tømte det. Han hevet øyebrynene og ventet på at hun skulle gjøre det samme.

–Drikk. Du ser ut som om du trenger det.

–Det jeg trenger, er en myk seng, mumlet hun.

–Hvis det er en invitasjon, kan du bare glemme det, kom det avvisende.

Invitasjon!

Hun vrengte av seg jakken hans og ga den tilbake. Så satte hun skuldervesken sin på stolen bak seg og dro frem favorittjakken sin –en romslig, svart strikkejakke. Hun tok den på før hun fant frem en svart og hvit baseballcap. Det siste hun ønsket, var å bli stanset av en beundrer… eller en eller annen paparazzo.

Hun lot som om hun ikke merket det nedlatende blikket hans.

Minnene om ham og den kjepphøye holdningen hans plaget henne mer og mer. Han hadde all mulig grunn til å være oppgitt, men hun hadde ikke gjort noe galt. Og hadde det virkelig vært så vanskelig å oppføre seg høflig? Det var tross alt ikke han som hadde blitt forhørt i timevis om noe han ikke hadde gjort.

Lily prøvde å smile mens hun slengte vesken over skulderen. –Takk for hjelpen. Jeg skjønner at du egentlig ikke hadde lyst, men takk likevel. Jeg setter pris på det.

–Jeg blåser i hva du setter pris på, svarte han. –Jeg kan ikke tro at du tok sjansen med din bakgrunn. Hva tenkte du på? At du kunne sprade rundt uten behå og vifte med det lyse håret ditt, og så kom ingen til å bry seg om hva du hadde i vesken?

Lily satte øynene i ham. Trodde han virkelig at hun var skyldig?

–Selvfølgelig ikke.

–Vel, uansett hva du tenkte, fungerte det ikke.

–Hvordan våger du? Lily ble så sint at tårene presset på. Han var så urettferdig. –Jeg ante ikke at jeg hadde de tingene i vesken min, og jeg har allerede fortalt deg at dette er de klærne jeg reiser i. Jeg ser helt respektabel ut.

Han hevet øyebrynene. –Det kan diskuteres. Men jeg bør vel være glad for at du ikke er like halvnaken som det du pleier å være på filmplakatene dine.

Lily svarte ikke. Filmplakater var ofte mer provoserende enn de trengte å være, noe som frustrerte både henne og de fleste av de kvinnelige kollegaene hennes.

Ikke at Tristan ville tro det. Det var åpenbart at han fortsatt tenkte det verste om henne. Hun burde bare komme seg av gårde.

Hun så opp for å foreslå nettopp det, og skvatt til idet han lente seg altfor nærme.

–Få høre, lille Honey Blossom, har du noensinne spilt i en film der det forutsettes at du beholder klærne på?

Lily ble irritert. Hun hadde ikke blitt kalt Honey Blossom siden hun var sju, og hun hadde vært fullt påkledd i alle filmene sine bortsett fra den første. –Jeg heter Lily, noe du vet utmerket godt, og kommentaren din er ikke bare fornærmende og feilaktig, den er også helt hårreisende.

Han smilte som om han kjedet seg, og det var like før det kokte over for Lily. Av alle frekke og…

–Bare drikk den forbaskede drinken. Jeg må jobbe.

Lily var så anspent at hun kunne føle det helt ned i tærne. Nok var nok. Hun behøvde ikke å finne seg i disse fornærmende kommentarene.

–Jeg er ikke interessert i den forbaskede drinken, svarte hun iskaldt og løftet haken før hun rettet på skyggeluen. –Takk for hjelpen med denne… uheldige situasjonen… Jeg kommer ikke til å bli såret om du holder deg langt unna meg i bryllupet.

Hun grep vesken sin og ville ha marsjert ut hvis ikke Tristan hadde sperret veien for henne.

Hun nølte og ga ham et usikkert blikk.

–Dessverre har den uheldige situasjonen overlatt deg i min varetekt, så heretter er det jeg som gir ordre, ikke du.

Lily hevet øyebrynene. –Din varetekt? Tanken fikk henne nesten til å le høyt.

Han likte åpenbart ikke reaksjonen hennes, for han bøyde seg frem. –Hva trodde du? At jeg bare hadde tenkt å la deg valse ut herfra på egen hånd og blåse i vilkårene for løslatelsen? Da kjenner du meg ikke særlig godt.

Lily sank ned på barkrakken igjen. Hun hadde ikke lest dokumentet, noe hun angret på nå.

–Jeg leste det ikke, innrømmet hun og bet seg i overleppen… en nervøs gest fra barndommen hun aldri hadde klart å slutte med.

Tristan rynket pannen, men så skjønte han at hun mente alvor og brøt ut i latter. –Du tuller.

–Så fint at du synes det er morsomt, bjeffet hun.

–Vel, morsomt er sannsynligvis det siste jeg ville ha tenkt om denne situasjonen, og nå skal du få høre hvorfor. Du har nettopp signert på et dokument som plasserer deg i min varetekt frem til du enten løslates… Stemmen hans indikerte at han anså det alternativet som høyst usannsynlig… –Eller du anklages for besittelse av narkotika.

Lily følte seg svimmel. –Jeg skjønner ikke… Hun ristet på hodet.

–Hva? Trodde du at bevisene på magisk vis ville forsvinne? Jeg er dyktig, Honey, men ikke så dyktig.

–Nei. Hun veivet med hånden foran seg og lukket øynene et kort øyeblikk. –Det med varetekten.

–Det er som en slags husarrest.

–Jeg visste ikke det.

–Men nå vet du det. Og nå er jeg klar for å dra.

–Nei! Hun holdt hånden opp mellom dem, og stemmen skalv. –Vent, vær så snill, jeg… Nøyaktig hva innebærer det?

Han så på henne som om hun var dum. –Det innebærer at vi må være sammen døgnet rundt.

Lily blunket. Døgnet rundt sammen med denne lekre, sinte mannen…? Umulig. Hun presset fingertuppene mot den verkende pannen og prøvde å tenke. Det måtte da finnes en annen løsning.

–Jeg kan ikke bo hos deg, sa hun før hun rakk å tenke seg om.

Blikket hans var som stål. –Tro meg, tanken kan umulig være noe mer motbydelig for deg enn den er for meg.

–Men du burde ha sagt noe!

–Og du burde ha lest dokumentet, sa han avvisende.

Hun hatet å innrømme det, men han hadde rett. Men det var på grunn av ham at hun ikke hadde rukket det.

–Du sto altfor nærme og ba meg skynde meg.

–Så nå er det min feil? bjeffet han.

–Jeg skyldte ikke på deg. Hun dro hånden over pannen. Dette var helt forferdelig. –Men hvis du hadde advart meg om hva det var jeg signerte på, ville jeg ha latt være.

–Advart deg?

Litt for sent gikk det opp for Lily at han tok kommentaren hennes som en fornærmelse.

–Og nøyaktig hva ville du ha gjort i stedet? Få høre.

Den spydige stemmen fikk henne til å presse leppene sammen. Hun prøvde å ikke legge merke til hvor påtrengende han var. Han sto med hendene i siden, noe som bare fikk skuldrene hans til å virke enda bredere, og hvis han hadde hatet henne for seks år siden, var det ingenting mot den avskyen han følte for henne nå.

–Jeg… jeg ville ha sett etter andre løsninger, stotret hun.

–Andre løsninger? Han fnøs og ristet på hodet som om det var helt latterlig. –Vi øver ikke på scener til en film nå, Honey.

Hjertet til Lily dunket hardt. Hvis han kalte henne Honey én gang til, ble hun kanskje nødt til å slå til ham. Hun trakk pusten dypt og sa til seg selv at han mente at han hadde   rett til å være sint. Og hun ville kanskje ha følt det på samme måte dersom situasjonen hadde vært omvendt.

Nei, det ville hun ikke. Hun ville ha vært altfor bekymret for den andre personen til å behandle ham eller henne så… så nedlatende.

–Hør her, sa hun bare for å bli avbrutt idet han reiste seg og bøyde seg mot henne.

–Nei, nå skal du høre her, sa han lavt. –Du har ikke noe valg. Du bestemmer ikke lenger. Det er det jeg som gjør. Og hvis du ikke liker det, kan jeg gi deg et annet alternativ. Det kalles en fengselscelle. Hvis du foretrekker det, kan vi gå tilbake den veien. Han nikket i den retningen de hadde kommet uten å slippe henne med blikket.

Lily ble blek. Herregud, så arrogant han var.

–Jeg gjorde det ikke, sa hun langsomt og prøvde å holde stemmen lav.

–Si det til dommeren, skatt, for jeg er ikke interessert i å høre deg bedyre din uskyld.

–Ikke vær så nedlatende, Tristan. Jeg er ikke et barn.

–Så slutt å oppføre deg som et.

–Pokker heller. Jeg har rettigheter.

–Nei, du hadde rettigheter. Stemmen var lav, men nådeløs. –Og de rettighetene ga du fra deg i det øyeblikket du valset inn på Heathrow med vesken full av narkotika. Rettighetene dine tilhører meg nå, og jeg forventer at du gjør som du får beskjed om.

Lily stivnet til. Han var ikke lite frekk. –Det kan du bare drømme om, fnøs hun og var like sint som ham.

